

**ПРОГРАМ ЗА УНАПРЕЂЕЊЕ ПОЛОЖАЈА МЛАДИХ ОПШТИНЕ ВЛАДИЧИН ХАН ЗА ПЕРИОД**

**2025. – 2027. ГОДИНЕ**

**САДРЖАЈ:**

**1.** **Увод**

1.1. Уводна реч председника Општине

1.2. Омладинска политика и значај Програма

1.3. Процес израде Програм

1.4. Плански и правни основ

**2. Анализа тренутног стања**

2.1. Демографски подаци

2.2. Старосна структура становништва

2.3. Запосленост

2.4. Образовање

2.5. Социјална заштита и здравље младих

2.6. Активизам и учешће младих у друштву

2.7. Одрживи развој и екологија

**3. Кључни партнери у спровођењу политике за младе**

**4. SWOT анализа**

**5. Анализа потреба младих и дефинисање проблема**

5.1. Анализа потреба младих

5.2. Анализа проблема

**6. Консултативни процес и поступак јавне расправе**

6.1. Консултативни процес

6.2. Поступак јавне расправе

**7. Стратешки циљеви за период 2025–2027**

7.1. Унапређење образовања и запошљивости младих

7.2. Побољшање услова за активно учешће младих у друштвеном и политичком животу

7.3. Унапређење здравља и социјалне заштите младих

**8. Ресурси и финансирање**

8.1. Планирање буџета

8.2. Могућности за финансирање кроз грантове и донације

**9. Мониторинг и евалуација**

9.1. Праћење имплементације Програма

9.2. Евалуација постигнутих резултата

9.3. Процес ревизије Програма

**10. Закључак**

**11. Акциони план за спровођење Програма за унапређење положаја младих општине Владичин Хан за период 2025. – 2027. године**

**1. Увод**

1.1. Уводна реч председника Општине

Поштовани грађани и омладино,

Са задовољством вам представљам нови Програм за унапређење положаја младих општине Владичин Хан за период од 2025. до 2027. године. Овај план је резултат заједничког рада и посвећености свих релевантних актера у нашој општини, као и бројних консултација са младима, омладинским организацијама и представницима локалних институција. Претходни Локални акциони план за младе у Владичином Хану постигао је значајне успехе кроз оснивање и опремање Омладинског клуба, који младима пружа простор за активизам, образовање и друштвене активности. Осим тога, план је допринео развоју инфраструктуре за младе, укључујући побољшање услова за њихов професионални развој кроз подршку запошљавању и програме предузетништва, ​што нам даје темеље за даље унапређење.

Наш циљ је да реализацијом овог Програма створимо услове у нашој општини у којима ће млади људи моћи да развију своје потенцијале, активно учествују у друштвеном животу и допринесу развоју наше заједнице. Уверени смо да ће млади као кључни ресурс наше будућности заједничким снагама допринети бољем и просперитетнијем Владичином Хану.

С поштовањем,

Горан Младеновић

Председник Општине Владичин Хан

1.2. Омладинска политика и значај Програма за унапређење положаја младих

Омладинска политика општине Владичин Хан усмерена је на стварање окружења које подстиче развој младих и њихову активну улогу у друштву. Циљ је интеграција младих у све друштвене токове кроз пружање могућности за активно учешће у процесима доношења одлука, укључујући јавне расправе, рад у Савету за младе и учешће у креирању локалних политика. Програм за унапређење положаја младих представља основни документ за спровођење тих циљева на нивоу општине. Програм за унапређење положаја младих за период 2025–2027. године усаглашен је са Стратегијом за младе Републике Србије (2023–2030) и Законом о младима, те је у потпуности прилагођен специфичним потребама младих у Владичином Хану.

На основу резултата спроведене анкете, Програм за унапређење положаја младих идентификује три кључне области које ће бити у фокусу у наредне три године:

1. **Запошљавање и економске могућности** – Решавање проблема незапослености и пружање подршке младима у професионалном усмеравању и покретању сопственог бизниса.
2. **Образовање и неформално учење** – Подршка младима у стицању нових знања и вештина кроз неформално образовање и стварање могућности за наставак школовања у локалној средини.
3. **Укључивање младих у друштвени и културни живот** – Подстицање активног учешћа младих у културним, спортским и друштвеним активностима, као и укључивање у доношење одлука на локалном нивоу.

Програм обухвата кључне области које одражавају потребе и приоритете младих у општини Владичин Хан, са циљем да им се омогући квалитетан живот и активна улога у развоју локалне заједнице.

1.3. Процес израде Програма за унапређење положаја младих

Израда Програма била је свеобухватан и транспарентан процес, који је укључивао анализу тренутног стања и активне консултације са младима, представницима омладинских организација и релевантним институцијама у општини Владичин Хан. Кроз анкете, радионице и јавне расправе, прикупљене су информације о потребама младих у три кључне области: запошљавање, образовање и учешће у друштвеном животу.

Израда Програма укључила и анализу ранијег *Локалног акционог планa за младе у општини Владичин Хан* (2017–2021), како би се оценили његови резултати и идентификовали области у којима је потребан додатни напредак.

**Анализа:**

**Кључни стратешки циљеви ЛАП-а 2017-2021.**

1. **Повећан ниво активности младих и предузетништва**:
   1. Укључивање младих у локалне иницијативе кроз неформално образовање и омладински рад.
   2. Подстицање предузетништва младих и повећање запослености кроз обуке и програме.
2. **Унапређење компетенција младих**:
   1. Развој неформалног образовања за младе.
   2. Обезбеђивање подршке за талентоване и социјално угрожене младе.
3. **Повећање друштвене укључености младих у ризику**:

3.1. Подршка младима из осетљивих категорија кроз различите програме за социјалну укљученост.

1. **Унапређење здравља и безбедности младих**:
   1. Промоција здравих стилова живота и превенција насиља.
2. **Међународна сарадња и мобилност младих**:
   1. Повећање образовне и културне мобилности младих кроз сарадњу са међународним организацијама.
3. **Повећање учешћа младих у доношењу одлука**:
   1. Активно учешће младих у доношењу одлука на локалном нивоу кроз Савет за младе и друге иницијативе.
4. **Развој културне и креативне понуде**:
   1. Стварање услова за развој креативних потенцијала младих.

**Остварено**

1. **Активност Канцеларије за младе**: Према документу, Канцеларија за младе је редовно спроводила активности, попут организовања омладинских клубова и пројеката за младе. Постоји јасан напредак у ангажовању младих у локалне иницијативе до 2021. године.
2. **Успостављена сарадња са институцијама**: ЛАП је подржао сарадњу између различитих институција и невладиних организација, чиме се осигурала већа укљученост младих у друштвени живот.
3. **Културне и спортске активности**: Кроз различите културне и спортске догађаје, попут фестивала и спортских такмичења, остварена је значајна културна размена и повећана мобилност младих.

**Неостварено и разлози**

1. **Незапосленост младих**: Упркос планираним активностима и програмима, незапосленост младих је и даље остала висок изазов. Разлог је недостатак адекватне подршке за предузетништво и ниска заинтересованост младих за овај сектор, као и ограничени ресурси за обуке и самозапошљавање.

На основу урађених анализа, консултација са кључним актерима и усаглашавања са законском прописима, донета је одлука да се документ преименује из "Локални акциони план" (ЛАП) у **"Програм за унапређење положаја младих општине Владичин за период 2025 – 2027 године".**

Један од важних разлога за преименовање је тај што нови документ не представља само оперативни план активности, већ свеобухватан програм који укључује како стратешке циљеве, тако и специфичне мере које ће омогућити одрживи развој омладинске политике у општини Владичин Хан. Овај Програм пружа шири оквир за унапређење положаја младих, са нагласком на дугорочне циљеве и активности које превазилазе само годишње планове, чинећи га кључним стратешким документом.

Преименовање документа омогућава боље разумевање његовог обима и значаја. Док је ЛАП био више оперативног карактера, Програм обухвата ширу визију за унапређење положаја младих у наредне три године, са фокусом на системске промене у областима запошљавања, образовања и омладинског учешћа.

1.4. Плански и правни основ

1.4.1.Правни основ

Правни основ за доношење *Програма за унапређење положаја младих општине Владичин Хан за период 2025. - 2027. године* дефинисан је у чл. 10. и 38. Закона о планском систему Републике Србије („Службени гласник РС”, број 30/18), члану 12. Закона о младима („Службени гласник РС”, број 50/11) и члану 40. став 1. тачка 4. Статута општине Владичин Хан („Службени гласник града Врања”, број 7/2024).

Републички и општински прописи од значаја за регулисање области омладинске политике су:

* **Закон о планском систему Републике Србије („Службени гласник РС”, број 30/18)**

Овим законом се уређује плански систем Републике Србије - управљање системом јавних политика и средњорочно планирање, врсте и садржина планских докумената које у складу са својим надлежностима предлажу, усвајају и спроводе сви учесници у планском систему, међусобна усклађеност планских докумената, поступак утврђивања и спровођења јавних политика и обавеза извештавања о спровођењу планских докумената, као и сходнa примена обавезе спровођења анализе ефеката на прописе и на вредновање учинака тих прописа. Предметним законом је између осталог уређен појам, структура и садржина докумената јавних политика, без обзира на ниво власти на којем се доносе.

* **Закон о младима („Службени гласник РС”, бр. 50/11 и 116/22 – др. закон)**

Овим законом се дефинишу оквири и услови за подршку младима у организовању, друштвеном деловању, развоју и остваривању потенцијала на личну и друштвену добробит, структуре омладинског сектора, права, обавезе и одговорности у зависности од одговарајућег нивоа власти, афирмација аутономије омладинских удружења, удружења за младе, савеза и кровних савеза. Законом о младима је дефинисан јавни интерес у областима омладинског сектора на републичком, покрајинском и локалном нивоу. Када је у питању локални ниво, Закон о младима утврђује да се финансирање потреба и интереса младих у јединици локалне самоуправе врши у складу са интересима и потребама сваке ЈЛС посебно, као и њеним економским могућностима. Нарочито је исказана важност остваривања потреба и интереса младих у областима омладинског сектора када се ради о обезбеђивању услова за учешће младих у изради и спровођењу локалних планских докумената, подстицању младих да активно учествују у друштвеним токовима кроз афирмацију и подршку омладинским активностима, омладинском раду и неформалном образовању, оснивању и раду канцеларија за младе, клубова за младе, омладинских центара и др, подстицању младих да учествују у спровођењу омладинске политике, укључујући изградњу капацитета њихових удружења и савеза, као и стварање услова за активно и квалитетно провођење слободног времена младих, бављење спортом, неговање здравих и безбедних стилова живота, спровођење волонтерских активности, организацију обука, семинара и манифестација од значаја за запошљавање и усавршавање младих, те и других видова организованог и смисленог учешћа младих у раду јавних институција (на пример школски и студентски парламенти). Јасно је утврђено и да се средства за остваривање наведених, као и других, потреба и интереса младих обезбеђују у буџету ЈЛС.

1.4.2. Плански оквир

* **Стратегија Европске уније за младе за период 2019 – 2027**

Савет Европске уније је усвојио Стратегију Европске уније за младе за период 2019 - 2027 (2018/C 456/01) којом се пружа оквир циљева, приоритета, кључних подручја и мера за сарадњу у оквиру политике за младе, који је намењен свим релевантним чиниоцима, уз дужно поштовање њихове надлежности и начела супсидијарности.

Реализацијом активности планираних овим документом, тежи се стварању услова који ће омогућити:

- пружање подршке младим људима да изграде сопствени живот, уз подстицање њиховог личног развоја и аутономије, повећање отпорности младих на изазове и пружање подршке у изградњи животних вештина како би функционисали у свету који се убрзано мења;

- подстицање младих да буду активни грађани и стварање услова који ће им то омогућити, грађана који су солидарни и носиоци позитивних промена;

- унапређења политика које имају утицај на младе у свим секторима, посебно у области запошљавања, образовања, здравља и социјалне инклузије;

- допринос у сиромаштва младих и свих форми дискриминације, уз искорењивању подстицање социјалне инклузије.

* **Стратегија за младе у Републици Србији за период од 2023. до 2030. године**

Најзначајнији плански документ за спровођење омладинске политике на републичком нивоу, састоји од једног општег и пет посебних циљева, као и мера и активности који су детаљније разрађени Акционим планом за период 2023 – 2025. године. Циљеви овог документа, посебно су узети у обзир приликом израде Програма, како би се у потпуности примениле одредбе члана 23. Закона о планском систему Републике Србије којима је регулисана међусобна усклађеност планских докумената од републичког, преко покрајинског до локалног нивоа. За Програм су нарочито значајни следећи циљеви из ове стратегије:

Посебан циљ 3: Млади су активни учесници друштва на свим нивоима;

Посебан циљ 4: Млади имају равноправне могућности и подстицаје да развијају своје потенцијале и компетенције, који доводе до социјалног и економског осамостаљивања;

Посебан циљ 5: Створени услови за здраво и безбедно окружење и социјално благостање младих.

* **План развоја општине Владичин Хан 2019 – 2026**

Програм за унапређење положаја младих у општини Владичин Хан такође је усклађен са *Планом развоја Општине Владичин Хан за период 2019–2026*, који предвиђа развојне активности у областима привреде, образовања и културе. Посебан фокус у Плану стављен је на стварање нових радних места кроз развој индустријске зоне, као и на унапређење спортске и културне инфраструктуре, што директно доприноси побољшању услова за живот младих и њихову већу укљученост у друштвене активности.

Један од циљева предвиђених Планом развоја је **Стратешки циљ 1.2**: Повећана запосленост за 5% до 2026. године. Овај циљ укључује програме као што су подршка оснивању нових привредних субјеката и развој омладинског предузетништва. Ово може бити кључно за подстицање предузетничког духа међу младима​.

Други циљ из Плана Развоја који се посредно односи и на унапређење положаја младих у општини Владичин Хан је **Стратешки циљ 2.5**: *Повећан број грађана који користе спортске објекте за 30% до 2026. године.* Реализација овог циља подазумева инфраструктурно опремање спортских објеката и може подржати ангажовање младих у спорту​.

**2. Анализа тренутног стања**

2.1. Демографски подаци

Према последњем попису становништва из 2022. године, општина Владичин Хан има 17.929 становника, што представља значајан пад у односу на попис из 2011. године, када је општина имала 20.871 становника. Овај пад од 2.942 становника (или 14%) указује на негативан демографски тренд, где је приметно да велики број младих људи напушта општину у потрази за бољим животним и радним условима.

**Табела 1: Број становника у општини Владичин Хан по годинама**

|  |  |
| --- | --- |
| Година | Број становника |
| 2011 | 20.871 |
| 2022 | 17.929 |

2.2. Старосна структура становништва

Општина Владичин Хан се суочава са трендом старења становништва, а млади чине све мањи део популације. Радно способни контингент (лица од 15 до 64 године) чини око 67% укупног становништва, док деца и млади до 19 година чине мање од четвртине популације

**Табела 2: Старосна структура становништва (процењени подаци из 2017. године)**

|  |  |  |  |
| --- | --- | --- | --- |
| Старосна група | Мушкарци | Жене | Укупно |
| 0–19 година | 1.844 | 1.796 | 3.640 |
| 20–29 година | 1.200 | 1.039 | 2.239 |
| 30–64 година | 4.660 | 4.298 | 8.958 |
| 65 и више година | 808 | 827 | 1.635 |

2.3. Запосленост

У 2024. години, просечна нето зарада у општини Владичин Хан и даље је испод републичког просека. Млади се суочавају са ниским платама и недостатком квалификованих радних места. Истраживање из 2024. године показује да 31% младих верује да нема довољно радних места за њих у општини.

Незапосленост младих је велики изазов у општини Владичин Хан. Стопа незапослености младих од 15 до 30 година у 2024. години износи око 21%, што је изнад републичког просека​. Ова висока стопа незапослености додатно је отежана због недостатка квалификованих радних места и ниских зарада.

Млади у општини истичу потребу за стручним праксама и програмима који би им омогућили да стекну релевантне вештине и тако повећају своје шансе за запослење. Локални послодавци наводе да су највеће потребе у секторима пољопривреде, угоститељства и услуга. Истовремено, велики део младих тежи бољем запошљавању и већим могућностима у приватном предузетништву. Удео младих у укупној незапослености је био 17.3% у 2023. години.

**Табела 3: Структура запослених лица у Владичином Хану 2024. године**

|  |  |
| --- | --- |
| Категорија | Број запослених |
| Укупно | 3.573 |
| Запослени у правним лицима | 2.679 |
| Приватни предузетници и запослени | 883 |
| Регистровани пољопривредници | 3.734 |

Незапосленост младих је велики изазов у општини Владичин Хан. Стопа незапослености младих од 15 до 30 година у 2024. години износи око 21%, што је изнад републичког просека​. Ова висока стопа незапослености додатно је отежана због недостатка квалификованих радних места и ниских зарада.

Млади у општини истичу потребу за стручним праксама и програмима који би им омогућили да стекну релевантне вештине и тако повећају своје шансе за запослење. Локални послодавци наводе да су највеће потребе у секторима пољопривреде, угоститељства и услуга. Истовремено, велики део младих тежи бољем запошљавању и већим могућностима у приватном предузетништву. Удео младих у укупној незапослености је био 17.3% у 2023. години.

**Табела 4: Структура незапослених лица у Владичином Хану 2024. године**

|  |  |  |
| --- | --- | --- |
| Категорија | Број незапослених | Проценат (%) |
| Укупно | 2.171 | 100 |
| Први пут тражи посао | 740 | 34,1 |
| Без квалификација | 857 | 39,5 |
| Жене | 1.151 | 53 |

2.4. Образовање

У општини Владичин Хан постоје две средње школе, које похађа укупно 602 ученика. Иако је образовни систем добро организован на нивоу средњег образовања, млади у великој мери изражавају потребу за већим могућностима за даље образовање и стручне обуке. Недостатак високошколских установа у општини представља један од главних разлога миграције младих у веће градове.

Поред тога, постоји значајан простор за развој програма неформалног образовања, као што су курсеви дигиталних вештина, предузетништва и стручне обуке, који би омогућили младима боље позиције на тржишту рада. Ови програми би могли знатно да утичу на смањење незапослености младих, јер многи послодавци истичу потребу за квалификованом радном снагом.

**Табела 5: Упис ученика у средње школе у општини Владичин Хан (2023)**

|  |  |
| --- | --- |
| Школа | Број ученика |
| Средња техничка школа | 350 |
| Гимназија | 252 |
| Укупно | 602 |

2.5. Социјална заштита и здравље младих

Здравствена ситуација и социјална заштита младих у општини Владичин Хан представљају кључне области које захтевају пажњу. С обзиром на постојеће здравствене ресурсе и доступност услуга, постоји потреба за јачањем програма превенције болести, посебно у областима менталног здравља и репродуктивног здравља, промоције здравих стилова живота и обезбеђивања приступачних здравствених услуга за младе.

Подаци о здравственим показатељима младих нису детаљно приказани у доступним документима, што указује на потребу за додатним истраживањима и прикупљањем података како би се идентификовали кључни здравствени изазови с којима се млади суочавају. Такође, социјална заштита младих, посебно оних из осетљивих категорија, захтева додатне програме подршке.

2.6. Активизам и учешће младих у друштву

Млади у општини Владичин Хан имају ограничене могућности за активно учешће у друштвеном и политичком животу. Иако постоје структуре као што су Савет за младе и омладински клубови, њихова укљученост у доношење одлука на локалном нивоу је недовољна. Ови проблеми су додатно наглашени недостатком простора и ресурса за активности младих, што утиче на њихову мотивацију за ангажовање.

Постојеће иницијативе и програми нису довољно развијени да би се омогућило широко учешће младих, што указује на потребу за јачањем капацитета и ресурса намењених омладинским организацијама и неформалним групама.

2.7. Одрживи развој и екологија

Пољопривреда је значајан сектор у општини Владичин Хан, са великим бројем младих који су директно или индиректно укључени у пољопривредне активности. Према подацима из пописа, укупно коришћено пољопривредно земљиште износи 6,735.87 хектара, а сточни фонд обухвата значајан број говеда, свиња, оваца и живине.

Међутим, млади су недовољно укључени у иницијативе за одрживи развој и заштиту животне средине. Постоји потреба за едукацијом младих о значају заштите животне средине, као и за стварањем прилика за њихов активан допринос кроз еколошке пројекте и програме волонтирања.

**3. Кључни партнери у спровођењу политике за младе**

**Табела 6**: **Приказ субјеката омладинске политике у Општини Владичин Хан**

|  |  |
| --- | --- |
| **СЕКТОР** | **ОПИС СТАЊА** |
| **Локална самоуправа** | Општина Владичин Хан је територијална јединица у којој грађани остварују право на локалну самоуправу у складу са Уставом, законом и Статутом општине. Органи општине су: Скупштина општине; Председник општине; општинско веће и општинска управа.  **Скупштина општине** је представнички орган који врши основне функције локалне власти, утврђене Уставом, законом и Статутом општине.Скупштину чине одборници, који се бирају на непосредним изборима, тајним гласањем. Скупштину општине чини 37 одборника. Од укупног састава скупштине 31,11% чине жене. Скупштина општине има председника. Председник скупштине општине организује рад Скупштине општине, сазива и председава њеним седницама. Председник Скупштине општине представља и заступа Скупштину општине пред свим међународним и домаћим субјектима, организацијама и телима. Председник Скупштине општине има заменика који га замењује у случају његове одсутности и спречености да обавља своју дужност. Заменик председника Скупштине општине бира се и разрешава на исти начин као и председник Скупштине општине. Скупштина општине има секретара који се стара о обављању стручних послова у вези са сазивањем и одржавањем седница Скупштине општине.  **Председник општине** је извршни орган општине. Бира се из редова одборника, на време од четири године, тајним гласањем, већином гласова од укупног броја одборника Скупштине општине. Председник општине представља и заступа општину и врши друге послове утврђене законом, Статутом општине и другим актима Општине.  **Општинско веће** је извршни орган општине. Општинско веће чине председник општине, заменик председника и 7 чланова Општинског већа. Председник општине је председник општинског већа. Заменик председника општине је члан општинског већа по функцији. Општинско веће своје послове обавља у складу са важећим законским прописима и Статутом општине.  **Општинска управа,** као јединствен орган, врши управне послове у оквиру права и дужности општине и одређених стручних послова за потребе Скупштине општине, председника општине и општинског већа. Општинска управа организује се у више организационих јединица. Број, назив и области за које се образују одељења управе утврђује се актом о организацији општинске управе. Радом Општинске управе руководи начелник Општинске управе.  **Савет за младе** је формиран 2022. године са мандатом од четири године,чини га 7 чланова и његове надлежности су, према пословнику о раду:   * иницира и учествује у изради лолкалне омладинске политике у области образовања, спорта, коришћења слободног времена, повећања запослености, информисања, активног учешћа,обезбеђивању једнаких шанси,здравства, културе, равноправности полова, спречавању насиља и криминалитета ,приступу правима, одрживог развоја и животне средине и другим областима од значаја за младе, * учествује у изради посебних локалних акционих планова, програма и политика у сагласности са Националном стратегијом за младе и прати њихово остваривање, * даје мишљење о питањима од значаја за младе и о њима обавештава органе општине, * даје мишљење на нацрте прописа и одлука које доноси Скупштина општине у областима значајним за младе, * усваја годишње и периодичне извештаје о остваривању локалне омладинске политике и локалних акционих планова и програма за младе и подноси их Скупштини општине, председнику Општине и Општинском већу, * иницира припрему пројеката или учешће Општине у програмима и пројектима за младе у циљу унапређења положаја младих и обезбеђења остваривања њихових права која су у надлежности општине, * подстиче сарадњу између Општине и омладинских организација и удружења и даје подршку реализацији њихових активности, * подстиче остваривање међуопштинске сарадње која се односи на омладину и о томе обавештава органе општине, * даје мишљење о предлозима пројекта од значаја за младе који се делимично или потпуно финансирају из буџета општине,прати њихово остваривање и даје своје мишљење надлежном органу Општине.   **Канцеларија за младе** је организована у оквиру Општинске управе општине Владичин Хан. У КЗМ обављају се следећи послови:   * подстицање младих да организују, удружујуи учествују у друштвеним токовима, * послове заштите интереса младих и помоћ уостваривање њиховог интереса, * сарадња са омладинским организацијама и удружењима и помоћ омладинским организацијама и удружењима у њиховом раду, * подстицању и остваривање сарадње која се односи на омладинску улогу младих на територији општине Владичин Хан. |
| **Социјална заштита** | Социјална заштита се остварује путем Центра за социјални рад и хранитељских породица.  Центар за социјални рад је главни носилац и реализатор активности из делокруга социјалне заштите и социјалне политике у општини. То је установа чији се рад заснива на мултидисциплинарном стручном раду кроз примену различитих метода и облика социјалног, педагошког, психолошког и правног рада.  Центар се стара о обезбеђивању права грађана утврђених Законом о социјалној заштити и обезбеђивању социјалне сигурности грађана, и то: материјално обезбеђење породице; додатак за помоћ и негу другог лица; помоћ за оспособљавање за рад, смештај у прихватилиште, установу, другу породицу; услуге социјалног рада, једнократне помоћи.  Центар за социјални рад, када је заштита деце и младих у питању, пружа посебну заштиту за следеће категорије:  **-** децу без родитељског старања;  - децу из породице са поремећеним породичним односима;  - децу и младе са поремећајем у понашању. |
| **Образовање** | У општини Владичин Хан је основана једна предшколска установа, четири основне школе и две средње школе.  **Предшколска установа ПУ "Пчелица**" нуди предшколско образовање и бригу за децу у општини, са различитим програмима за узрасте од јасленог до предшколског периода.  **Организације основног образовања**  На територији општине Владичин Хан има 4 матичних школа, од којих су 2 градске, а 2 у селима. Поред тога, постоји и укупно 31 издвојених одељења која се налазе у руралним крајевима Општине. То су:  **- ОШ "Свети Сава"** има укупно 11 издвојених одељења која се налазе у селима Прекодолце, Житорађе, Полом и Кржинце, са наставом у четвороразредним и комбинованим одељењима. Ова школа образује око 640 ученика у 32 одељења​.  - **ОШ "Бранко Радичевић"** такође има издвојена одељења у местима Сува Морава, Летовиште и Куново. Укупно има три издвојена и четири комбинована одељења. Школа има око 820 ученика.  - **ОШ "Вук Караџић"** из Стубла има више издвојених одељења која се налазе у местима Лепеница, Грамађе, Богошево, Врбово, Прибој и Мазарађе. Наставу похађа око 260 ученика.  - **ОШ "Војвода Радомир Путник"** у Џепу такође има матичну школу и издвојена одељења у селима Мањак, Ружић, Козница, Теговић, Репиште, Љутеж и Мртвица. Ова школа има око 150 ученика укупно распоређених у 18 одељења.  **Организација средњег образовања** – на територији општине Владичин Хан постоје 2 средње школе:  - **Гимназија „Јован Скерлић“** има два образовна смера: природно-математички и друштвено-језички смер, са укупно 8 одељења и око 250 ученика.  - **Техничка школа Владичин Хан** има неколико образовних смерова: а) техничар за индустријску роботику, електротехничар за електронуку на возилима и техничар друмског саобраћаја (IV степен),  б) механичар моторних возила, индустријски механичар, електромонтер мрежа и постројења и аутоелектричар (III степен)  Школа има укупно 16 одељења и око 350 ученика. |
| **Запошљавање** | Национална служба за запошљавање пружа младима посебне мере подршке нефинансијске и финансијске природе ради лакшег проналажења посла.  Нефинансијске мере су:   * Једнодневне обуке за активно тражење посла за младе од трећег до седмог степена стручне спреме; * Једнодневне мотивационе обуке за младе без квалификација или нискоквалификоване (без школе и са завршеном основном школом); * Петодневне обуке у клубу за тражење посла; * Учешће на сајмовима запошљавања; * Информисање и саветовање о могућностима развоја каријере;   Финансијске мере:   * Стручна пракса; * Обуке за тржиште рада; * Обуке за познатог послодавца; * Субвенција за самозапошљавање; * Субвенције послодавцима за новозапослена лица.   У сарадњи са локалном самоуправом Владичин Хан, НСЗ - Филијала Врање је претходних година суфинансирала мере и програме подршке запошљавању за младе кроз стручну праксу, самозапошљавање и опремање нових радних места. |
| **Здравство** | Дом здравља Владичин Хан пружа здравствене услуге у циљу превенције болести и повреда сваком појединцу, породици и заједници, као и лечење, рехабилитацију и двадесетчетворочасовну хитну медицинску помоћ на територији општине.  У обављању делатности Дом здравља спроводи здравствену заштиту:   * На спречавању, откривању, сузбијању и лечењу заразних болести и других акутних и хроничних болести, повреда и поремећаја здравља, посебно од већих социјално-медицинског значаја, * На планирању породице и развијању хуманих и одговорних односа међу половима, * Спроводи мере здравственог васпитања на формирању понашања која воде унапређењу и очувању здравља, * Истражује и открива узроке и појаве ширења обољења и повреда као и начина и мере њиховог спречавања, сузбијања, раног откривања, ефикасног и квалитетног лечења, рехабилитације и спречавање инвалидности, * Прати и спроводи стручно и научно утаначене методе дијагностике, лечења и рехабилитације и др, * Спроводи програме здравствене заштите.   **Примарну здравствену заштиту** организује и спроводи Дом здравља. Дом здравља у свом саставу има централну амбуланту у Владичином Хану и две здравствене амбуланте у селу Стубал и Џеп. |
| **Култура** | Општина Владичин Хан има богату културну баштину и живу културну сцену. Центар за културне делатности, туризам и библиотекарство је водећа установа у области културе у овој општини. Основан је 2009. године и сваке године организује бројне манифестације, као што су музички фестивали, фолклорне смотре, књижевне вечери и драмске представе. У оквиру ове установе функционишу:   * **Дечје аматерско позориште „Црвенкапа”** * **Омладинско позориште „Гвоздени театар”** * **КУД „Бранислав Нушић”**, које постоји од 1983. године   Центар такође управља библиотеком, која има фонд од преко 30.000 књига и огранак у селу Стубал. Значајне манифестације које се редовно организују су **Видовдански дани**, **Међународна смотра фолклора**, музички фестивал **Overload**, као и гастрономске манифестације попут **Дани котлића**, **Репинског рибљег котлића**​, **Житорађске мућкалице, Прекодолског купуса, Поломског пасуља** итд. |
| **Цивилни сектор** | Цивилни сектор у општини Владичин Хан игра значајну улогу у развоју локалне заједнице, посебно у области социјалне инклузије, омладинског активизма и културе. Неколико активних невладиних организација и удружења пружа подршку младима и рањивим групама, организујући радионице, едукативне програме и волонтерске активности.  Међу најзначајнијим организацијама су:  - Удружење „**Велес - Владичин Хан**“ је активно удружење за младе које има за циљ промоцију културних, едукативних и волонтерских активности. Основано је као иницијатива за подршку локалној заједници, посебно младима, организује едукативне програме и еколошке кампање, волонтерске активности, подстичући младе да учествују у друштвеним и хуманитарним акцијама​, залаже се за побољшање услова живота младих у локалној заједници уз њихово активно учешће.  - **КУД „Бранислав Нушић”,** које већ годинама доприноси неговању културног идентитета кроз традиционалне фолклорне и уметничке програме.  - **Омладинско позориште** „**Гвоздени театар**” и **Дечје аматерско позориште** „**Црвенкапа**”, која имају важну улогу у ангажовању младих у културним и креативним пројектима.  **- Група „Либерта артс“** која има велику улогу у укључивању младих у све врсте уметничких пројеката, од позоришних представа, преко сликарских радионица па до музичких догађаја.  **- Неформална група сликара** „**Неорганизација уметника“** која организује редовна дружења сликара, радионице сликања за младе и ликовне колоније.  Овај сектор, у сарадњи са локалном самоуправом и Канцеларијом за младе, игра кључну улогу у развоју грађанског друштва и омогућава младима да буду активни учесници у доношењу одлука и друштвеном животу општине​ |
| **Спорт** | Спорт је једна од покретачких снага за достизање миленијумских циљева развоја људског друштва, дефинисаних од стране Уједињених нација, а поготово је значајан за психофизички развој младих и њихову социјализацију.  Владичин Хан има дугу и богату спортску традицију. Носилац организације спортских дешавања на територији Општине је Спортски савез општине Владичин Хан.  У општини Владичин Хан постоји **11 регистрованих и активних спортских клубова**:  **- Фудбалски клуб „Морава”** – најстарији и један од најуспешнијих клубова у општини.  - **Кошаркашки клуб „Морава”** – основан 1975. године, активно учествује у локалним и регионалним такмичењима.  - **Одбојкашки клуб „Морава”** – такође део спортских активности у општини.  - **Тениски клуб „Морава”** – организује тениске турнире и школске активности за децу.  **- Рукометни клуб „Морава”** – клуб који окупља младе и организује тренинге и такмичења.  **- Атлетски клуб „Морава”** – учествује у локалним такмичењима.  **- Карате клуб „Јабланичка долина”** – један од истакнутих клубова у борилачким вештинама.  **- Стрељачки клуб „Морава”** – организује активности у стрељаштву.  **- Бокс клуб „Власина”** – учествује на такмичењима широм региона.  **- Мали фудбал клуб „Морава”** – клуб малог фудбала.  **- Планинарски клуб „Сварог”** – организује активности у природи и планинарске туре​  Најзначајнија спортска инфраструктура на територији општине Владичин Хан је **Спортски центар „Куњак“** који располаже следећим објектима:  - Олимпијски и дечији базен,  - Трим стаза,  - Дечја игралишта,  - Терени за баскет,  - Терен за мали фудбал и рукомет,  - Терен за одбојку на песку,  - Тениски терени,  **Фудбалски стадион ФК „Морава”​**  Овај центар је кључно место за спортске активности у општини и окупља велики број спортиста и рекреативаца током целе године.Такође Владичин Хан има добро опремљен фудбалски стадион.  У насељеним местима општине Владичин Хан спортски објекти постоје у **9 насеља**. Ови објекти обухватају фудбалске терене, терене за мале спортове, као и основне рекреативне капацитете. |

**4. SWOT aнализа**

За израду Програма коришћена је „SWOT” анализа, као инструмент за процену јачих и слабих страна (S - strengths, W - weaknesses), прилика (O - opportunities) и претњи (T - threats) које могу утицати на њих. У контексту Програма, идентификовани су унутрашњи и спољашњи фактори који могу утицати на успех или спровођења мера и активности које су дефинисане Програмом и детаљније разрађене акционим планом.

**Табела бр. 7**

|  |  |
| --- | --- |
| **СНАГЕ** | **С Л А Б О С Т И** |
| - Природни ресурси и пољопривреда  - Географски положај  - Развијена спортска инфраструктура  - Културно наслеђе  - Постојање тела у оквиру органа Општине која се баве положајем младих | - Незапосленост младих  - Слаба заинтересованост младих за учешће у друштвеном животу заједнице  - Неповерење у институције које се баве младима |
| **МОГУЋНОСТИ** | **ПРЕТЊЕ** |
| - Развиј туристичких потенцијала  - Развој пољопривреде  - Развој и унапређење неформалног образовања;  - Привлачње донаторских средстава из домаћих и страних програма намењених унапређењу положаја младих;  - Разноврсна културна понуда  - Природни ресурси | - Демографско опадање и одлазак младих из Општине  - Недостатак финансијских средстава за реализацију пројеката за унапређење положаја младих |

**5. Анализа потреба младих и дефинисање проблема**

**5.1. Анализа потреба младих**

У складу са *Законом о планском систему Републике Србије* и *Уредбом о методологији управљањa јавним политикама, анализи ефеката јавних политика и прописа и садржају појединачних докумената јавних политика* („Службени гласник РС", број 8/19), Радна група је у другом кварталу 2024. године, спровела анкету намењену младима од 15 до 30 година, како би испитала њихове потребе, интересовања и ставове. Резултати истраживања су искоришћени као полазна основа за израду Програма за унапређење положаја младих. Поред тога, представљени резултати овог истраживања биће и једна врста упутства локалним институцијама и организацијама да прилагоде и унапреде постојеће програме и садржаје за младе, као и да унапреде постојећи приступ рада са младима, нарочито у погледу начина информисања укључивања младих у креирању нових садржаја и програма.

Анкета је спроведена у форми упитника који су садржали питања из области образовања, запошљавања, активног учешћа у раду локалне заједнице, здравља и безбедности, живота и будућности у локалној заједници.

Анкетом је обухваћено 300 младих људи (44,86% момци, 55,14% девојке) различитог нивоа образовања и социјалног статуса.

Вођено је рачуна о подједнакој заступљености младих који живе како у градској тако и у сеоској средини (43.18% младих је из градске, а 56.82% из сеоске средине).

5.1.1. Образовање

**Табела бр. 8: Приказ образовне структуре испитаника**

|  |  |
| --- | --- |
| **Степен образовања испитаника** | **Одговори (%)** |
| Незавршено основно образовање | 2.78% |
| Основно | 71,30% |
| Средње | 22,22% |
| Више или високо | 3.7% |
| Докторске студије | 0% |

На питање **„Да ли сте задовољни могућностима за школовање у средини у којој живите?“**, 71.3% испитаника је одговорило са Да, док је 28.7% одговорило са Не, што указује на то да је већина младих задовољна постојећим образовним могућностима. Међутим, неки од кључних недостатака у образовању су:

- Наставак школовања после средње школе (на пример, специјалистичке студије или мастер програми);

- Већи избор факултета;

- Програми из области медицине-

На питање **„Да ли у месту у ком живиш имаш прилике да присуствујеш активностима неформалног образовања?"**, 54.3% испитаника је одговорило са Да, а 45.7% испитаника је одговорило са Не. Овај податак указује да је приближно једнак проценат младих задовољан и незадовољан понудом неформалног образовања у њиховој средини, што сугерише да постоји значајна потреба за проширењем или побољшањем ових активности како би се одговорило на интересовања већег броја младих.

**Табела бр. 9:**  **Приказ образовних тема које највише занимају испитанике**

|  |  |
| --- | --- |
| **Назив области** | **Проценат датих одговора за наведену област** |
| Психолошке/педагошке теме | 14,67% |
| Запошљавање | 26,6% |
| Предузетништво | 3,67% |
| Здравље младих | 2,75% |
| Безбедност младих | 1.83% |
| Толеранција и социјално укључивање | 0% |
| Екологија | 0% |
| Демократија и људска права | 0% |
| Развој заједнице | 0,92% |
| Нисам заинтересован/а | 5,5% |

*Испитаници су имали избор да изаберу више одговора*

Подаци из табеле указују да међу младима највеће интересовање постоји за теме запошљавања и психолошких и педагошких тема, док је незаинтересованост исказана за важне теме као што се демократија и људска права, толеранција и социјално укључивање и екологија. Из наведног се може закључити да је потребно у образовању развијати профиле који омогућавају добре прилике за налажење посла, затим програме који јачају самопоуздање и психичку стабилност младих, али да је такође потребно иновирати образовне програме на теме екологије, демократије, људских права, толеранције и социјалног укључивања, како би се подстакла заинтересованост младих за њих.

5.1.2. Запошљавање

**Табела бр. 10**

|  |  |
| --- | --- |
| **Разлози због ког млади најчешће не могу да пронађу посао** | **Одговори (%)** |
| Недостатак радног искуства | 21,5% |
| Недостатак специфичних знања и вештина | 11,21% |
| Лоша усклађеност образованих профила са тржиштом рада | 13,08% |
| Неинформисаност | 16,82% |
| Везе, познанства и корупција | 18,69% |

Из табеле се закључује да млади у општини највећу препреку за проналажење посла виде у **недостатку радног искуства** (21.5%) и **везама, познанствима и корупцији** (18.69%). Ова два фактора истичу потребу за већом подршком младима у стицању практичних вештина током образовања, као и за повећањем транспарентности у процесу запошљавања.

Из тога се може закључити да је неопходно развити програме праксе и стажирања који би омогућили младима да стекну радно искуство, као и побољшати информисање о могућностима запошљавања и повећати транспарентност на тржишту рада како би се смањио утицај веза и корупције.

5.1.3. Активно учешће у раду локалне заједнице

Питања у вези активног учешће младих у раду локалне заједнице креирана су у циљу прецизне процене расположења младих и њихове спремности да буду активни учесници у животу своје заједнице.

**Графикон 1 – Да ли по твом мишљењеу органи општине посвећују довољно пажње младима**

**Графикон 2. – Да ли си упознат/а са радом Савета за младе**

**Графикон 3. Да ли си упознат/а са радом Канцеларије за младе**

Када је реч о волонтирању, 13,2% испитаника је учествовало у волонтерским активностима, док је 86,8% истакло да никада није волонтирало.

Највећи број испитаника волонтирало је у активностима **спортских клубова**. Остали испитаници су учествовали у волонтерским акцијама које су спроводили удружење „**Црвени крст**“, верске заједнице и ученички парламент

**Табела бр 11.**

|  |  |
| --- | --- |
| **НАЗИВ ОБЛАСТИ** | **Проценат датих одговора** |
| Невладине организације/удружења грађана | 0% |
| Културно – уметничка друштва | 1,94% |
| Политичке странке | 1,94% |
| Црвени крст | 2,91% |
| Ученички/студентски парламенти | 1,94% |
| Верске заједнице | 3,89% |
| Спортски клубови | 20,39% |
| Омладински хор/музички ансамбл | 0.97% |
| Нисам активан | 40.78% |

Из табеле се види да највећи број испитаника није активно (41%), док остали број испитаника је најчешће активан у спортским клубовима (20%), Црвеном крсту (2.91%) и Ученичким и студентским парламентима (2%).

**Графикон 4. Да ли си некад учествовао/ла на некој од јавних расправа или другог облика учешћа**

**Табела бр. 12: Разлози за неукључивање у активности које се организују за младе**

|  |  |
| --- | --- |
| **Шта те најчешће спречава да се укључиш у активности које се реализују за младе?** | **Проценти** |
| Недостатак времена | 29,8% |
| Нисам пронашао/ла занимљиве садржаје до сада | 16,35% |
| Не видим корист/сврху од тога | 5,77% |
| Друго: превоз | 1,92% |
| Неинфорисаност | 10,58% |
| Нико од мојих пријатеља не жели да иде са мном,а не желим да идем сам/а | 3;85% |
| Не занимају ме такве ствари | 15.38% |

Из претходне табеле је уочљиво да већина младих не учествује у активностима које су њима намењене због недостатка времена, недостатка занимљивих садржаја, неинформисаности, али значајан проценат од 15,38% је одговорио да их те ствари не занимају.

5.1.4. Здравље и безбедност

У овом одељку су испитивани ставови, навике и понашања младих у области здравља и безбедности.

**Графикон 5. Да ли се осећаш безбедно у месту у коме живиш?**

Одоговори показују да се 70,27% испитаника осећа безбедно у месту у ком живи, док је 29.73 % је одговорило да се не осећа безбедно.

**Графикон 6.**

**Какво је твоје мишљење о приступачности психоактивних супстанци младима у општини Владичин Хан (веома је тешко; тешко је; лако је; не знам)**

Скоро половина младих мисли да је лако доћи до психоактивних супстанци, што је алармантан податак и захтева већу посвећеност.

**Графикон 7.**

**Да ли се у средини у којој живиш организују здравствени превентивни прегледи?**

Најчешћи облици насиља међу младима

На основу података прикупљених анкетом, пет најчешћих облика насиља су:

1. **Физичко насиље**
2. **Психичко насиље**
3. **Вербално насиље**
4. **Вршњачко насиље**
5. **Дигитално насиље**

Ови облици су најчешће спомињани и присутни у различитим варијантама у наведеним одговорима.

5.1.5. Култура

Када су у питању културни садржаји, испитаници су у оквиру анкете имали прилику да се определе за више опција различитих садржаја.

**Табела бр. 13.**

|  |  |
| --- | --- |
| **За организацију којих садржаја си заинтересован/на у средини у којој живиш?** | **Проценат испитаника** |
| Биоскоп | 45.92% |
| Позориште | 29.59% |
| Концерт | 45.92% |
| Спортски догађај | 60.20% |
| Музеј | 20.41% |
| Галерија | 26.53% |
| Посета историјски/културно значајног места | 13.27% |

5.1.5. Живот и будућност у локалној заједници

Највећи проблеми са којима се суочавају у средини у којој живе су представљени у доњој табели.

**Табела бр. 14**

|  |  |
| --- | --- |
| **Назив области** | **Проценат датих одговора за наведену област** |
| Незапосленост и економски проблеми | 41.67% |
| Корупција | 33.33% |
| Криминал | 33.33% |
| Вршњачко насиље | 16.67% |
| Лош образовани систем | 16.67% |
| Немогућност да млади утичу на дешавања у свом окружењу | 16.67% |
| Запошљавање „преко везе“ | 8.33% |
| Непоштовање прописа и закона | 8.33% |
| Недовољна информисаност | 8.33% |
| Недостатак културних дешавања | 16.67% |
| Недовољна безбедност | 8.33% |
| Недостатак места за провођење слободног времена | 8.33% |
| Друго:недостатак веће понуде средњих школа и факултета | 8.33% |

Млади у најзначајније проблеме сврставају незапосленост и економске проблеме, корупцију и криминал.

5.1.5.1. Планирање будућности

У овом пододељку дати су резлтате анкете који се односне на питања о томе како млади из општине Владичин Хан палнирају своју будућност и да ли мисле даје за остваривање њихових каријернх, породичних и других планова општина Владичин Хан погодна средина.

**Графикон 8. Да ли себе видиш у општини за 10 година?**

На питање „***Да ли себе виде у општини за 10 година?“***, одговори указују да постоји значајан степен несигурности или негативног става међу младима у вези са њиховом будућношћу у општини Владичин Хан. Чињеница да чак 75% испитаника одговара са „не“ или „нисам сигуран/на“ указује на то да већина младих не види своју дугорочну перспективу у општини. Овај податак може сугерисати на потребу за побољшањем услова живота, посебно у погледу економских прилика, каријерног развоја и општих услова који би задржали младе у локалној заједници. Насупрот томе, само четвртина испитаника види себе у Владичином Хану за 10 година, што указује на потенцијалне миграционе трендове који могу бити последица недостатка прилика или услова који одговарају њиховим амбицијама.

На питање ***„Шта по твом мишљењу недостаје у општини како би ти, као млада особа био/ла задовољнији квалитетом живота?“***, одговори испитаника су разноврсни. Већина сматра да недостаје **више радних места** и **више културних садржаја** попут **концерата**. Такође, често се спомињу потреба за **информисањем младих**, као и **већа безбедност грађана.**

5.2. Анализа проблема

На основу резултата анкете која је спроведена међу младима у општини Владичин Хан, могу се извући значајни закључци о њиховим потребама и изазовима са којима се суочавају. Анкета је обухватила различите аспекте живота, укључујући образовање, запошљавање, активно учешће у заједници, здравље и безбедност, као и културне активности. Резултати су показали да постоји задовољавајућа понуда формалног образовања, али недовољно могућности за наставак школовања након средње школе, као и за укључивање у неформално образовање. Ово указује на потребу за проширењем образовних могућности, укључујући додатне програме и факултете.

У области запошљавања, млади највећим изазовом виде недостатак радног искуства, недостатак специфичних знања и вештина, али и корупцију и запошљавање „преко везе“. Ово сугерише на потребу за јачањем веза између образовног система и тржишта рада, као и за развојем програма који омогућавају младима да стекну практична знања и искуства.

Такође, резултати анкете показују да су млади у великој мери незадовољни културном понудом и активностима у општини. Постоји велика потреба за организацијом културних догађаја као што су концерти и спортски догађаји, али и за унапређењем инфраструктуре попут спортских објеката, тржних центара и места за провођење слободног времена.

Са друге стране, млади у великој мери не учествују у активностима локалне заједнице због недостатка времена и занимљивих садржаја, али и због неинформисаности. Такође, значајан проценат младих не осећа се безбедно у својој заједници, што указује на потребу за побољшањем безбедносних услова и превентивним програмима.

Ови резултати су послужили као основа за формулисање општих и посебних циљева Програм за унапређење положаја младих. Општи циљ Програм за унапређење положаја младих је унапређење квалитета живота младих у општини Владичин Хан кроз развој образовних, културних и економских могућности. Посебни циљеви укључују побољшање могућности за запошљавање и развој каријере, унапређење безбедности, повећање културне понуде, као и активније укључивање младих у доношење одлука и рад локалне заједнице.

1. **Консултативни процес и поступак јавне расправе**

6.1. Консултативни процес

Консултације са младима из општине Владичих Хан обухватиле су разматрање предлога циљева, мера и активности датих у нацрту Програма. Консултације су спроведене од стране експерата Кровне организације младих Србије (КОМС).

Циљ консултација је био:

* Упознати младе из Владичиног Хана са планским документима који обухватају и младе;
* Упознати младе са нацртом планског документа – Програма унапређења положаја младих у општини Владичин Хан за период 2025-2027;
* Добијање коментара и мишљења младих из општине Владичин Хан на нацрт Програма.

Након што је младима презентован документ, SWОТ анализа, као и истраживање које је рађено са младима и које је представљало полазну основу за израду нацрта Програма, приступило се консултацијам. Консутлације су реализоване кроз дискусију у пленуму, као и кроз рад у групама, на којима је су анализирани предложени циљева и мере из Програма.

Млади су током рада у групама изнели следећа запажања:

* Сагласни су са свим предложеним циљевима и мерама у оквиру предлога Програма унапређења положаја младих у Владичином Хану. Они су да мишљења да не би требало ништа мењати од предложеног, али су на поједене мере имали следеће коментаре
* Када је у питању каријерно вођење и саветовање, млади су истакли да мисле да том облашћу треба да се бави неко ко разуме младе и њихове потребе, а као простор у коме би се обављала ова врста саветовања младих виде школе, затим КЗМ, као и ОЦД.
* Млади су истакли да би било добро у Владичином Хану покренути менторски програм, у оквиру кога би млади учили од људи који имају искуство и знање из области којом се баве и да би то био добар програм у оквиру кога би млади могли да уче кроз смернице и савете у вези области у којој буду ментросани.
* Нагласак треба ставити на развој привреде Владичиног Хана, јер више радних места и веће би мотивисало младе да остану у Владичином Хану. Да би се то реализовало, они сматрају да је неопходно усагласити образовне профиле у школама са потребама тржишта рада, доступним радним местима, као и интересовањима младих.
* Млади у Владичином Хану су сагласни са предложеним мерама када је у питању подршка неформалном образовању. Посебно су истакли неопходност курсева језика, који би били бесплатни и доступни младима.
* Млади су изнели мишљење да им је потребно више обука и радионица кроз неформално образовање које ће им пружити потребна знања и вештине за покретање сопственог бизниса или за рад путем интернета.
* Млади су предложили да се размотри могућноср доделе стипендија и субвенција за младе које би им помогле у образвоању, али и при покретању бизниса.
* Дуално образовање је већ присутно и примењује се, али сматрају да је потребно наставити са добром праксог дуалног образовања, ка ои размишљању о отварању нових образовних профила који су у складу са интерсовањима и потребама младих.
* Млади сматрају да би првенствено треба организовати едукације и радионице о омладинској политици и омладинском активзму.
* Млади предлажу да се направи веб страница преко које би се млади информисали о раду Савета за младе, донетим одлукама, као и предложеним активностима.
* Информације о активностима везаним за омладинуз требало би пласирати кроз канале комуникације које млади посећују, тј. друштвене мреже. Као добар начин комуникације, млади су истакли и заједнице на виберу/wхатсапп-у, конципиране тако да само администратор објављује битне информације, како не би дошло до загушења порукама.
* Млади су истакли да би било добро да постоји и физички простор, који би представљао Инфо Кутак, који ће моћи младима да пружи информације о раду Савета за младе, као и о обукама које су доступне младима.
* Млади сматрају да је постојање омладинског фонда добра идеја, али такође сматрају да је ради њиховог учешћа у конкурсима фонда неопходно да се организују радионице за писање предлога пројеката или локалних иницијатива, да би знали како да конкуришу за средства фонда, да би знали које то активности могу да буду подржане од стране фонда.
* Млади подржавају предлог за организовање фестивала „Дан за нас“. Виде га као концепт отворених врата, када млади могу да обаве консултације са доносиоцима одлука. Такође, концепт фестивала мисле да треба да буде интерактиван и да не буде пука прича, већ да се са младима кроз интерактивне и њима примамљиве радионице и панеле разговара о њиховим потребама, изазовима са којима се суочавају и како их савладати.
* Млади су сагласни да им је непходан простор у коме би биле реализоване активности за младе, а који би могле да користе и неформалне групе и удружења младих и за младе, за потребе реализације својих активности. Такође, предлог младих је да тај Омладински клуб нема радно време јавних институција, већ да буде флексибилан и у складу са потребама младих.
* Млади су предочили да у оквиру тог простора треба да ради и канцеларија за младе, која би била и инфо сервис за младе, тј. место где ће они моћи да потраже и добију информације од значаја за младе.
* Када је у питању техничка и материјална подршка, млади су навели да би било пожељно да омладински клуб поседује сву неопхдону мултимедијалну опрему која би могла да се користи за реализацију активности за младе, било да су то филмске вечери, журке, спортски турнири, неки мањи фестивали или радионице, едукације, презентације и сл.
* Када је у питању волонтеризам, учесници консултација су предложили обуке и радионице које би младима у Владичином Хану приближиле теме волонтеирзма и активизма и значаја волонтерских акција за развој заједнице.
* Млади сматрају да је волонтерска мрежа корисна и потребна и да би најбоље било да се умреже све организације и неформалне групе које имају волонтере, попут Црвеног Крста, УГ „Велес“ и слично, како би имали једну мрежу волонтера, а Црвени Крст је и један од 10 волонтерских центара у пограничном региону Србије и Бугарске за волонтирање у ванредним ситуацијама.
* Млади су мишљења да је неопхдоно организовање волонтерске акције чишћења, али и едуактивне радионице превенције на тему очувања животне средине, смањења ђубрета и разврставање отпада.
* Млади сматрају да је неопходно организовање радионица, те непосредно разговарати са младима о важности превенције здравља. Мисле да би такве радионице требало да се одрже у школама, како би се дошло до што већег броја младих, али су сагалсни и да је добро организовати их и у неком неформалнијем окружењу, како би млади били отворенији за питања и дискусију на за њих важне теме када је у питању превенција здравља.
* Млади сматрају да је поред редовних систематских прегледа потребан програм бесплатних здравствених прегледа за младе, као и промоција важности тих превентивних прегледа. Сматрају да се треба радити на побољшању здравственог Система у Владичином Хану и повећању броја превентивних услуга за све, а посебно за младе.
* Млади су код промоције здравих стилова живота истакли неопходност уређења постојећих, али изграње нових спортских терена, као и већу доступност бесплатних спортских активности, које се не реализују у оквиру спортских клубова.
* Млади из Владичиног Хана предложили су организацију радионица за младе из социјално угрожених категорија, посебно за младе без родитељског старања, у оквиру којих ће они развијати вештине које су им потребне за тражење посла, али и радионице које ће им омогућити да стекну знања неопходна за покретање сопственог бизниса.
* Млади су предложили одржавање радионица кроз које би се радило на упознавању других култура и Народа, као и организовање размена са младима из других земаља ил иса припадницима различитих група, како би се упознали и смањили предрасуде једни према другима, а Самим тим онда и насилно понашање и насиље међу младима.
* Млади су исказали неопходност за пружање бесплатних психолошких услуга и мисле да би то било добро да се рализује у неком нефромалнијем окружењу, тј. да би било боље да буде реализовано у неком удружењу, омладиснком клубу и сл.

6.2. Поступак јавне расправе

1. **Општи и посебни циљеви за период 2025–2027**

**Општи циљ:**

**Унапређење квалитета живота младих у општини Владичин Хан кроз развој образовних, културних и економских могућности.**

**Посебни циљеви:**

На основу анализе тренутног стања и приоритета утврђених у Националном акционом плану за младе, као и законодавном оквиру Републике Србије, идентификовали смо четири кључна стратешка циља који су од суштинског значаја за младе у општини Владицин Хан у наредне три године.

**7.1. Посебни циљ: Унапређење образовања и запошљивости младих**

**Мера 7.1.1**. **Развој система каријерног вођења и саветовања**.

У оквиру наведене мере, биће спроведене следеће активности:

7.1.1.1. Имплементација програма каријерног саветовања у средњим школама, са фокусом на усклађивање образовних програма са потребама тржишта рада.

7.1.1.2. Организација радионица и обука за развој предузетничких вештина, дигиталних компетенција и иновација, у сарадњи са локалним предузећима и образовним институцијама.

7.1.1.3. Креирање базе података о потребама тржишта рада и повезивање младих са потенцијалним послодавцима кроз дигиталне платформе и каријерне сајмове.

**Мера 7.1.2.** **Подршка неформалном образовању и обукама**:

У оквиру наведене мере, биће спроведене следеће активности:

7.1.2.1. Успостављање сарадње са невладиним организацијама и едукативним центрима за пружање програма неформалног образовања у области ИТ-а, језика, и других релевантних вештина.

7.1.2.2. Обезбеђивање средстава за финансирање курсева и обука за младе, уз посебну пажњу на младе из руралних средина и социјално угрожених категорија.

**Мера 7.1.3.** **Подршка предузетништву**:

7.1.3.1. Оснивање омладинског предузетничког центра који ће пружати саветодавне услуге и обуке младима заинтересованим за покретање сопственог бизниса.

7.1.3.2. Креирање локалних фондова за старт-уп пројекте младих, уз омогућавање менторства од стране успешних предузетника из региона.

**Мера 7.1.4. Промоција дуалног образовања и праксе у локалним предузећима:**

* **7.1.4.1.** Успостављање сарадње између локалних образовних институција и предузећа за развој програма дуалног образовања који омогућавају ученицима и студентима да истовремено уче и стекну практично искуство.
* **7.1.4.2.** Организација стручних пракси у локалним компанијама и институцијама, уз менторску подршку професионалаца из различитих области.
* **7.1.4.3.** Подстицање младих да кроз програме праксе унапреде своје техничке и стручне вештине у складу са захтевима тржишта рада.

**7.2.** **Посебан циљ: Побољшање услова за активно учешће младих у друштвеном животу локалне заједнице**

**Мера 7.2.1. Оснаживање омладинског активизма и подршка инцијативама младих**

У оквиру наведене мере, биће спроведене следеће активности:

7.2.1.1. Јачање капацитета Савета за младе кроз едукације и укључивање младих у све фазе доношења одлука на локалном нивоу.

7.2.1.2. Успоствљање омладинског фонда и реализација иницијатива младих преко средстава омладинског фонда

7.2.1.3. Организовање фестивала „Дан за нас“, у оквиру кога ће се организвати разне активности, као што су подстицање међусобне размене мишљења између младих, дијалог са изабраним функцинерима општине, панели, забавне активности у којима ће учестовати локални актери и друге активности којима се промовише омладински активизам.

**Мера 7.2.2**. **Развој простора за омладинске активности**

У оквиру наведене мере, биће спроведене следеће активности:

7.2.2.1. Реновирање и опремање омладинских клубова и простора намењених за рад неформалних група и омладинских организација.

7.2.2.2. Обезбеђивање техничке и материјалне подршке за реализацију омладинских пројеката и иницијатива.

7.2.2.3. Организовање инфо центра у сврху информисања младих о активностима које се предузимају у општини у области омладинске политике

**Мера 7.2.3.** **Подршка волонтеризму младих**

У оквиру наведене мере, биће спроведене следеће активности:

7.2.3.1. Оснивање локалне волонтерске мреже која ће повезивати младе волонтере са организацијама и пројектима од значаја за заједницу.

7.2.3.2. Организација волонтерских кампања и акција, са посебним фокусом на еколошке и хуманитарне активности.

**7.3. Посебан** **циљ: Унапређење здравља, безбедности и социјалне заштите младих**

**Мера 7.3.1. Промоција здравих стилова живота**

У оквиру наведене мере, биће спроведене следеће активности:

7.3.1.1. Организација здравствено-едукативних кампања у школама и омладинским центрима, са фокусом на превенцију болести, здраву исхрану, физичку активност и ментално здравље и здраву животну средину.

7.3.1.2. Увођење програма редовних здравствених прегледа за младе, уз посебан акценат на превенцију ризичног понашања и болести зависности.

**Мера 7.3.2**. **Подршка социјално угроженим младима**

У оквиру наведене мере, биће спроведене следеће активности:

7.3.2.1. Развој програма социјалне подршке за младе из осетљивих категорија, укључујући младе из сиромашних породица, младе без родитељског старања, и младе са инвалидитетом.

7.3.2.2. Обезбеђивање финансијске помоћи и олакшица за школовање, као и приступ бесплатним образовним и културним садржајима за социјално угрожене младе.

**Мера 7.3.3**. **Борба против насиља и дискриминације**

У оквиру наведене мере, биће спроведене следеће активности:

7.3.3.1. Спровођење едукативних програма и радионица о превенцији насиља, дискриминације, и промовисање толеранције међу младима.

7.3.3.2. Успостављање мреже подршке за жртве насиља и пружање бесплатних правних и психолошких услуга.

**8. Ресурси и финансирање**

8.1. Планирање буџета

За успешну реализацију Локалног Акционог Плана за младе општине Владичин Хан, неопходно је осигурати адекватне финансијске ресурсе. Планирање буџета за период 2025–2027. године укључује средства из локалног буџета, националних фондова, као и могућности за финансирање и кроз грантове, донације, и партнерства са приватним сектором.

Кључни извори финансирања:

1. Локални буџет:

* Средства из општинског буџета намењена за подршку омладинским програмима, субвенције за младе предузетнике, јавне радове и друге кључне активности предвиђене Програмом за унапређење положаја младих.
* Планирана алокација средстава по годинама, у складу са приоритетним стратешким циљевима.

2. Национални фондови:

* Аплицирање за средства из националних фондова намењених омладинској политици, као што су фондови Министарства омладине и спорта, Националне службе за запошљавање, и други релевантни фондови.
* Редовно праћење доступних конкурса и припрема апликација у сарадњи са Канцеларијом за младе.

3. Грантови и донације:

* Прибављање додатних средстава кроз грантове међународних организација, ЕУ фондова, и невладиних организација које подржавају омладинске иницијативе и пројекте одрживог развоја.
* Успостављање партнерстава са локалним предузећима и привредном комором за финансирање одређених пројеката.

Планирана алокација средстава:

* 2025. година: Приоритет на запошљавању младих и субвенцијама за предузетнике.
* 2026. година: Фокус на подршци омладинским организацијама и неформалним групама, као и на повећању грађанског учешћа.
* 2027. година: Средства усмерена на здравствене програме и социјалну заштиту младих.

8.2. Могућности за финансирање кроз грантове и донације

Канцеларија за младе ће активно радити на препознавању и коришћењу могућности за финансирање кроз грантове и донације. Ово ће укључивати:

* Припрему и подношење пројектних предлога на националне и међународне конкурсе.
* Умрежавање са сличним организацијама и размену искустава у области прибављања средстава.
* Едукацију младих и омладинских организација о процесу аплицирања за грантове, као и пружање подршке у писању пројектних предлога.

**9. Мониторинг и евалуација**

9.1. Праћење имплементације Програма за унапређење положаја младих

Праћење имплементације Програма за унапређење положаја младих је од кључне важности за осигурање да се сви постављени циљеви остварују према плану.

Спровођењем Програма за унапређење положаја младих, управљаће *Координационо тело за спровођење* Програма за унапређење положаја младих, које ће бити састављено од представника управе ЈЛС надлежних за предметну област, представника Канцеларије за младе, представника других институција одговорних за спровођење утврђених мера и активности, као и од представника удружења младих. Административну, техничку и стручну подршку раду Координационог тела, пружаће Канцеларија за младе. При образовању *Координационог тела за спровођење Програмна* водиће се рачуна да у њему буду именована лица стручна за области у којима је предвиђено да се реализују циљеви Програм за унапређење положаја младих.

Координационо тело ће најмање три пута годишње одржавати седнице, на којима ће бити представљен кратак извештај о спроведеним мерама и активностима из Програма за унапређење положаја младих, као и о проблемима који су препознати у спровођењу појединих мера и активности. Поред наведеног, Координационо тело ће водити расправу о примећеним проблемима у спровођењу Програма за унапређење положаја младих и заједнички доносити одлуке о начину на који би дати проблеми могли да се превазиђу.

Канцеларија за младе ће имати важну улогу у овом процесу, осигуравајући транспарентност и ефикасност у спровођењу Програма за унапређење положаја младих. Улога Канцеларије за младе ће бити редовно извештавање Кородинационог тела и Општинског већа о реализацији циљева, мера и активности Програма за унапређење положаја младих.

9.2. Евалуација постигнутих резултата

На крају сваке године, биће спроведена свеобухватна евалуација свих активности предвиђених Програмом за унапређење положаја младих. Евалуација ће укључивати анализу успеха у остваривању стратешких циљева и препоруке за даљи рад.

Елементи евалуације:

* Оцена успешности активности: На основу постављених индикатора, процена успешности сваке активности и њеног доприноса општим циљевима.
* Повратне информације од учесника: Прикупљање мишљења и сугестија од стране младих, организација и других учесника како би се идентификовали успешни приступи и евентуалне области за побољшање.
* Ревизија и прилагођавање плана: На основу евалуације, Канцеларија за младе ће, по потреби, прилагодити активности и стратегије за наредне године.

9.3. Процес ревизије Програма за унапређење положаја младих

Програм за унапређење положаја младих за младе биће подложан годишњој ревизији, која ће осигурати његову релевантност и ефикасност у остваривању постављених циљева. Ревизија ће се спроводити у децембру сваке године, а обухватиће анализу спроведених активности, остварене резултате и препоруке за наредни период.

1. **Закључак**

Програм за унапређење положаја младих за младе општине Владичин Хан за период 2025–2027. године представља свеобухватан и стратешки оквир за унапређење положаја младих у нашој заједници. Кроз овај план, општина се обавезује да ће уложити максималне напоре у стварање услова за квалитетно образовање, запошљавање, активно учешће у друштвеном животу и заштиту здравља младих.

Реализација овог плана захтева координисане напоре свих релевантних актера, укључујући локалну самоуправу, образовне институције, приватни сектор, невладине организације и саме младе. Канцеларија за младе има кључну улогу у спровођењу, надгледању и евалуацији свих активности, обезбеђујући транспарентност и ефикасност процеса.

Кроз спровођење овог плана млади у општини Владичин Хан имати боље прилике за развој, образовање и запошљавање, те ће се активно укључити у изградњу одрживе и просперитетне заједнице.

## АНЕКС I

## AKЦИОНИ ПЛАН ЗА СПРОВОЂЕЊЕ АКТИВНОСТИ ЗА ПЕРИОД ОД 2025. ДО 2027. ГОДИНЕ

|  |  |  |  |  |  |  |  |
| --- | --- | --- | --- | --- | --- | --- | --- |
| **Посебан циљ** | **Мере** | **Година** | **Рокови** | **Очекивани резултати** | **Индикатори** | **Реализатори** | **Финансијска средства/Извори** |
| 1. Унапређење образовања и запошљивости младих |  |  |  |  |  |  |  |
| 1.1. Развој каријерног вођења | 1.1.1. Имплементација програма каријерног саветовања у средњим школама (увођење пилот програма у 2 школе) | 2025 | Јануар–Децембар | Први програми каријерног саветовања успешно спроведени у пилот школама. | Број ученика укључених у програм, број обука за саветнике. | Средње школе, Национална служба за запошљавање | Буџет општине, Министарство просвете |
|  | 1.2. Ширење програма на све школе у општини и увођење програма у средње стручне школе. | 2026 | Јануар–Децембар | Сви ученици у средњим школама добијају приступ каријерном вођењу и саветовању. | Проценат обухваћености школа програмом. | Средње школе, НСЗ | Буџет општине, донације |
|  | 1.1.3. Повезивање са локалним привредним субјектима за организовање пракси за младе током школских година. | 2027 | Јануар–Децембар | Ученици који завршавају средње школе имају могућност да похађају праксе у локалним компанијама, чиме се повећава њихова запошљивост. | Број успостављених партнерстава са привредним субјектима, број пракси. | Средње школе, локалне компаније | Локални привредници, буџет општине |
| 1.2. Обуке за предузетништво | 1.2.1. Организација обука за развој предузетничких вештина (са фокусом на стартапе у области пољопривреде и ИТ сектора). | 2025 | Март–Новембар | Млади стичу основне предузетничке вештине и стварају мреже за подршку стартапима. | Број одржаних обука, број учесника у обукама. | НСЗ, предузетнички центри | Фонд за предузетништво, донације |
|  | 1.2.2. Подршка за најуспешније стартапе кроз оснивање локалног фонда за предузетништво. | 2026 | Фебруар–Децембар | Формиран фонд који обезбеђује почетни капитал и менторство за нове предузетнике. | Број стартапа који добијају подршку, износ средстава за подршку. | НСЗ, локална самоуправа | Локални фонд за предузетништво |
|  | 1.2.3. Промоција успешних предузетничких прича међу младима, укључивање локалних медија у подршку иницијатива. | 2027 | Март–Новембар | Млади су мотивисани успешним примерима из своје заједнице, повећан број пријава за подршку стартап пројектима. | Број промотивних догађаја и медијских кампања. | Локални медији, предузетнички центри | Буџет за маркетинг, спонзори |
| 2. Побољшање услова за активно учешће младих у друштвеном животу |  |  |  |  |  |  |  |
| 2.1. Омладински активизам | 2.1.1. Оснаживање капацитета Савета за младе кроз едукације (планирање обука за чланове Савета о процедурама доношења одлука на локалном нивоу). | 2025 | Фебруар - Децембар | Савет за младе активно укључен у процесе доношења одлука и планирања акција на нивоу општине. | Број одржаних обука, број учесника из Савета за младе. | Савет за младе, локална самоуправа | Буџет општине, међународни фондови |
|  | 2.1.2. Формирање омладинског фонда за подршку локалних иницијатива и реализација бар три пројекта годишње. | 2026 | Јануар–Децембар | Успешно спроведене иницијативе младих, укључујући пројекте у области културе, спорта и заштите животне средине. | Број одобрених и реализованих пројеката. | Локална самоуправа, невладине организације | Буџет за омладину, донатори |
|  | 2.1.3. Организација годишњег омладинског фестивала „Дан за нас“ (са активностима које укључују и дијалог младих са локалним лидерима). | 2027 | Март–Септембар | Фестивал постаје традиционални догађај који повећава учешће младих у друштвеном животу општине. | Број учесника на фестивалу, број реализованих активности у оквиру фестивала. | Савет за младе, локална самоуправа, спонзори | Буџет општине, спонзори, донације |
| 2.2. Отворена врата за дијалог | 2.2.1. Организација „Отворених врата“ два пута годишње где млади имају прилику за дијалог са доносиоцима одлука. | 2025–2027 | Фебруар и Октобар | Директна комуникација младих са локалним властима, повећана транспарентност у доношењу одлука. | Број одржаних састанака, број учесника у дијалогу. | Локална самоуправа, Савет за младе | Буџет општине, спонзори |
| 2.3. Успостављање омладинског фонда | 2.3.1. Успостављање омладинског фонда у сарадњи са локалним привредницима, донацијама и фандрејзинг активностима. | 2026–2027 | Јануар–Децембар | Млади добијају могућност за финансирање својих пројеката, повећана сарадња са локалним привредницима и донаторима. | Број прикупљених донација и реализованих пројеката, број локалних донатора. | Локална самоуправа, локални привредници, НВО | Буџет општине, спонзори, локални привредници |
| 2.4. Информисање младих | 2.4.1. Успостављање Инфо центра у Канцеларији за младе ради бољег информисања о могућностима за образовање, запошљавање и волонтирање. | 2025–2027 | Јануар–Децембар | Млади добијају лакши приступ информацијама и ресурсима за своје активности и образовање. | Број младих који користе услуге центра, број промотивних активности центра. | Канцеларија за младе | Буџет општине, међународни фондови, спонзори |
| 3. Унапређење здравља и социјалне заштите младих |  |  |  |  |  |  |  |
| 3.1. Промоција здравих стилова живота | 3.1.1. Организација здравствено-едукативних кампања у школама (са фокусом на здраву исхрану, ментално здравље и превенцију болести зависности). | 2025 | Јануар–Новембар | Кампање едукују младе о важности превентивне здравствене заштите и здравим животним навикама. | Број одржаних радионица и учесника, број ученика који учествују. | Дом здравља, школе, НВО | Буџет општине, здравствени фондови |
|  | 3.1.2. Увођење програма бесплатних здравствених прегледа за младе у сарадњи са локалним здравственим установама. | 2026 | Јануар–Децембар | Млади добијају приступ и информације о превентивним здравственим прегледима. | Број спроведених прегледа и број корисника. | Дом здравља, локалне здравствене установе | Буџет за здравство, донације |
|  | 3.1.3. Развој кампања за ментално здравље и превенцију насиља у школама, укључујући и радионице на тему вршњачке подршке. | 2027 | Фебруар–Децембар | Смањење броја случајева насиља и повећана свест о значају менталног здравља међу младима. | Број радионица, смањен број инцидената везаних за вршњачко насиље. | Дом здравља, школе, Савет за младе | Буџет општине, донације |

**Оквирне процене трошкова спровођења мера из Програма (у РСД)**

|  |  |  |  |  |  |
| --- | --- | --- | --- | --- | --- |
| **Мера** | **Оквирна средства 2025** | **Оквирна средства 2026** | **Оквирна средства 2027** | **Укупно**  **Оквирна средства из буџета** | **Укупна средства од других донатора** |
| 1.1. Имплементација програма каријерног саветовања у средњим школама (увођење пилот програма у 2 школе) | 700.000 |  |  | 500.000 | 200.000 |
| 1.1.2. Ширење програма на све школе у општини и увођење програма у средње стручне школе |  | 500.000 | 300.000 | 500.000 | 300.000 |
| 1.1.3. Повезивање са локалним привредним субјектима за организовање пракси за младе током школских година | 200.000 | 200.000 | 200.000 | 300.000 | 300.000 |
| 1.2.1. Организација обука за развој предузетничких вештина | 200.000 | 200.000 | 200.000 | 300.000 | 300.000 |
| 1.2.2. Подршка за најуспешније стартапе кроз оснивање локалног фонда за предузетништво | 1.000.000 | 1.000.000 | 1.000.000 | 2.000.000 | 1.000.000 |
| 1.2.3. Промоција успешних предузетничких прича међу младима | 100.000 | 100.000 | 100.000 | 100.000 | 200.000 |
| 2.1. Оснаживање капацитета Савета за младе кроз едукације | 100.000 | 100.000 | 200.000 | 200.000 | 200.000 |
| 2.1.2. Формирање омладинског фонда за подршку локалних иницијатива | 700.000 |  |  | 700.000 |  |
| 2.1.3. Организација годишњег омладинског фестивала „Дан за нас“ | 500.000 | 500.000 | 500.000 | 1.000.000 | 500.000 |
| 2.2. Организација „Отворених врата“ два пута годишње | 150.000 | 150.000 | 150.000 | 450.000 |  |
| 2.3. Успостављање омладинског фонда |  | 700.000 | 700.000 |  | 1.400.000 |
| 2.4. Успостављање Инфо центра у Канцеларији за младе |  | 200.000 | 300.000 |  | 500.000 |
| 3.1. Организација здравствено-едукативних кампања у школама | 100.000 | 100.000 | 100.000 |  | 300.000 |
| 3.1.2. Увођење програма бесплатних здравствених прегледа |  | 1.000.000 |  | 1.000.000 |  |
| 3.1.3. Развој кампања за ментално здравље и превенцију насиља у школама | 300.000 | 300.000 | 300.000 | 450.000 | 450.000канцела |
| Текући трошкови рада и редовних активности Канцеларије за младе | 1.200.000 | 1.200.000 | 1.200.000 | 3.600.000 |  |

**Образложење трошкова**

**Програм каријерног саветовања**: Трошкови су везани за обуку саветника, промотивне материјале и организацију радионица.

**Обуке за предузетништво**: Укључује трошкове предавача, материјала за учење и логистику.

**Омладински фонд**: Финансирање разних пројеката младих и локалних иницијатива захтева већи износ, што је могуће обезбедти, посебно ако се укључе локални привредници и донатори.

**Фестивал и Отворена врата**: Трошкови медијске покривеноси, логистике, промотивних материјала и простора за одржавање догађаја.

**Здравствено-едукативне кампање и прегледи**: Трошкови здравствених установа (опрема, медицинска средства и материјали, услуге медицинског особља).